LT Europos Sąjungos oficialusis leidinys C 155/1

EUROPOS CENTRINIO BANKO NUOMONĖ

2011 m. balandžio 7 d.

dėl pasiūlymo dėl Reglamento, kuriuo nustatomi kredito pervedimo ir tiesioginio debeto operacijų eurais techniniai reikalavimai

(CON/2011/32)

2011/C 155/01

Įžanga ir teisinis pagrindas

2011 m. sausio 28 d. Europos centrinis bankas (ECB) gavo Europos Sąjungos Tarybos prašymą pateikti nuomonę dėl pasiūlymo dėl Europos Parlamento ir Tarybos reglamento, kuriuo nustatomi kredito pervedimo ir tiesioginio debeto operacijų eurais techniniai reikalavimai ir iš dalies keičiamas Reglamentas (EB) Nr. 924/2009 (1) (toliau – pasiūlytas reglamentas).

ECB kompetencija teikti nuomonę grindžiama Sutarties dėl Europos Sąjungos veikimo 127 straipsnio 4 dalimi ir 282 straipsnio 5 dalimi, nes pasiūlytame reglamente yra nuostatų, darančių įtaką vienam iš pagrindinių Europos centrinių bankų sistemos (ECBS) uždavinių skatinti sklandų mokėjimo sistemų veikimą, kaip numatyta Sutarties 127 straipsnio 2 dalies ketvirtoje įtraukoje. Vadovaudamasi Europos centrinio banko darbo reglamento 17 straipsnio 5 dalies pirmuoju sakiniu, Valdančioji taryba priėmė šią nuomonę.

Bendros pastabos

ECB pritaria Europos Komisijos pasiūlymui Sąjungos reglamentu nustatyti galutinius terminus pereiti prie Bendros mokėjimų eurais erdvės (SEPA) kredito pervedimų ir SEPA tiesioginio debeto operacijų. ECB ir Eurosistema ne kartą atkreipė dėmesį į poreikį nustatyti ambicingus, bet realistinius galutinius terminus pereiti prie SEPA kredito pervedimų ir SEPA tiesioginio debeto, kad būtų galima visapusiškai pasinaudoti SEPA teikiamais privalumais. Nors SEPA projekto galima nauda yra didelė, šiuo metu daugiausia rinkos dalyvių remiama iniciatyva negali būti apibūdinta kaip visiškai sėkminga. Apskritai sudėtingo ekonominio klimato nulemtas netikrumas rinkoje, nepalanki pirmųjų subjektų, kurie pereina prie tinklo veiklos, padėtis ir dvigubos SEPA ir senųjų mokėjimo sistemų naudojimo vienu metu išlaidos paskatino daugelį rinkos dalyvių, visų pirma paslaugų teikėjų, reikalauti priimti Sąjungos lygiu teisės aktus, kuriais būtų nustatytas galutinis perėjimo prie SEPA terminas. Todėl manoma, kad sėkmingam perėjimui prie SEPA būtinas tiesioginio taikymo Sąjungos aktas, kuris būtų privalomas visas ir tiesiogiai taikomas visose valstybėse, antraip projektui kiltų didelė nesėkmės rizika.

Konkrečios pastabos

ECB ne kartą yra pabrėžęs, kad reikia aiškių gairių dėl tiesioginio debeto operacijų tarpbankinių mokesčių (2). 2009 m. rugsėjo 16 d. Europos Parlamento ir Tarybos reglamento (EB) Nr. 924/2009 dėl tarptautinių mokėjimų Bendrijoje, panaikinančio Reglamentą (EB) Nr. 2560/2001 (3), 6 ir 7 straipsniais įvestas laikinas tarpbankinis mokestis už tarptautines tiesioginio debeto operacijas, taikomas nesant dvišalio susitarimo, ir pritarta laikinam tarpbankiniam mokesčiui už tarptautines tiesioginio debeto operacijas. Nuo 2012 m. lapkričio 1 d. abu šie straipsniai nebebus taikomi. Siekiant išvengti teisinio vakuumo, trukdančio pereiti prie SEPA tiesioginio debeto operacijų, svarbu nustatyti ilgalaikį sprendimą dėl tarpbankinių mokesčių už tiesioginio debeto operacijas. Pasiūlyto reglamento 6 straipsnis dėl tarpbankinių mokesčių už tiesioginio debeto operacijas prisideda siekiant tokio teisinio tikrumo.

Kai ECB rekomenduoja iš dalies keisti pasiūlytą reglamentą, konkretūs redagavimo pasiūlymai kartu su aiškinamuoju tekstu pateikiami priede.

Priimta Frankfurte prie Maino 2011 m. balandžio 7 d. ECB pirmininkas Jean-Claude TRICHET

(1) KOM(2010) 775 galutinis.

(2) Žr. Joint statement by the European Commission and the European Central Bank clarifying certain principles underlying a future SEPA direct debit (SDD) business model („Europos Komisijos ir Europos centrinio banko bendras pareiškimas, paaiškinantis tam tikrus būsimą SEPA tiesioginio debeto (SDD) veiklos modelį grindžiančius principus“) 2009 m. kovo mėn. ir Single Euro Payments Area, seventh progress report, beyond theory into practice („Bendra mokėjimų eurais erdvė: septintoji pažangos ataskaita, nuo teorijos prie praktikos“) 2010 m. spalio mėn., 17 p., abu leidiniai pateikiami ECB interneto svetainėje (http://www.ecb.europa.eu).

(3) OL L 266, 2009 10 9, p. 11.